‘এইচএমপিভি নিয়ে আতঙ্কিত হওয়ার কিছু নেই ‘ বার্তা মুখ্যমন্ত্রীর

গঙ্গাসাগর: চিনে দেখা মিলেছে এক নয়া ভাইরাসের। করোনার পর এইচএমপিভি ভাইরাস (HMPV Virus) নিয়ে ছড়িয়েছে আতঙ্ক। আর এবার সেই ভাইরাস হানা দিল ভারতেও। ভারতে এইচএমপিভি ভাইরাসে আক্রান্ত মোট চারজন। কলকাতাতেও হানা দিয়েছে এই ভাইরাস। জানা যাচ্ছে, কলকাতায় এই ভাইরাসে আক্রান্ত এক শিশু। আর এই অবস্থায় রাজ্য সরকারের পক্ষ থেকে গ্রহণ করা হল বিশেষ পদক্ষেপ। জানালেন মুখ্যমন্ত্রী মমতা বন্দ্যোপাধ্যায়।

আরও পড়ুন: আতঙ্ক বাড়িয়ে ভারতে হানা দিল HMPV ভাইরাস, শনাক্ত বেঙ্গালুরুতে

আগামী শুক্রবার থেকে শুরু গঙ্গাসাগর মেলা। আর তার আগেই গঙ্গাসাগরে আজ উপস্থিত হলেন মুখ্যমন্ত্রী মমতা বন্দ্যোপাধ্যায়। সেখান থেকেই সাংবাদিকদের মুখোমুখি হয়ে এইচএমপিভি ভাইরাস ছড়িয়ে পড়া নিয়ে মুখ খুললেন তিনি। তিনি বলেন, ‘HMPV নিয়ে আতঙ্ক ছড়ানোর দরকার নেই। কোনও গাইডলাইন এলে রাজ্য সরকার তা মানবে।’

যার দ্বারা তিনি স্পষ্টত বুঝিয়ে দিয়েছেন পশ্চিমবঙ্গ সরকার প্রস্তুত এই ভাইরাসের সঙ্গে লড়াইয়ের জন্য। ইতিমধ্যেই রাজ্য সরকারের পক্ষ থেকে সর্তকতা অবলম্বন করে গ্রহণ করা হয়েছে বিশেষ পদক্ষেপ।

ইতিমধ্যেই ভারতের বিভিন্ন প্রান্তে এইচএমপিভি ভাইরাস নিয়ে গ্রহণ করা হয়েছে বিশেষ পদক্ষেপ। এইচএমপিভি ভাইরাস যাতে না ছড়িয়ে পড়ে এবং তার দ্রুত আটকানো যাতে সম্ভব হয় তার জন্য এখন থেকেই দিল্লি সরকারের পক্ষ থেকে নির্দেশিকা জারি করা হয়েছে যে শ্বাসকষ্টের সমস্যায় ভোগা রোগীদের চিহ্নিত করতে হবে। পাশাপাশি, কোন ব্যক্তির মধ্যে যদি এই সংক্রান্ত কোনও সিম্পটম নজরে আসে তাহলে তাকে তৎক্ষণাত আইসোলেশনে পাঠাতে হবে বলে জানানো হয়েছে দিল্লির স্বাস্থ্যমন্ত্রকের তরফে। দিল্লির হাসপাতালগুলিকে স্পষ্টত নির্দেশ দেওয়া হয়েছে, শ্বাসকষ্টের সমস্যা অথবা এইচএমপিভি ভাইরাসে আক্রান্ত হলে সেই ব্যক্তিদের নিয়মিত রিপোর্ট দিতে হবে হাসপাতালের পক্ষ থেকে।

হাসপাতালগুলিকে নির্দেশ দেওয়া হয়েছে যাতে তারা যত তাড়াতাড়ি সম্ভব শ্বাসকষ্টের সমস্যার জন্য যেই ওষুধ লাগে তা যেন হাসপাতালগুলিতে মজুত রাখতে হবে। যদিও ভারতের স্বাস্থ্য দফতরের পক্ষ থেকে জানানো হয়েছে এখনই এইচএমপিভি ভাইরাস নিয়ে আতঙ্কিত হওয়ার মত কিছু নেই। কিছু স্বাস্থ্যবিধি মেনে চলার পরামর্শ দেওয়া হয়েছে।

ইতিমধ্যেই কেরল সরকারও বাচ্চা, বয়স্ক এবং অন্তঃসত্ত্বা ব্যক্তিদের জন্য পরামর্শ দিয়েছে তারা যেন বাধ্যতামূলকভাবে মাস্ক ব্যবহার করে। আর এবার দিল্লি সরকারের পক্ষ থেকে জারি করা হলো নির্দেশিকা।
শনিবার স্বাস্থ্য মন্ত্রকের যৌথ পর্যবেক্ষণ গোষ্ঠীর এক বৈঠকে এইচএমপিভি ভাইরাস নিয়ে পরিস্থিতি পর্যালোচনা করা হয়। বৈঠকে উপস্থিত ছিলেন, স্বাস্থ্য পরিষেবার ডিরেক্টরেট জেনারেল, হু – র প্রতিনিধি, দিল্লি এইমস, বিপর্যয় মোকাবিলা সেল এবং ইন্ডিয়ান কাউন্সিল ফর মেডিকেল রিসার্চ ( ICMR) – এর বিশেষজ্ঞরা। আর সেই বৈঠক থেকে জানানো হয় ভারতে এখনও সংক্রমণের হার বৃদ্ধি পায়নি। আর তা যেন বৃদ্ধি না পেতে পারে সেই জন্যই জারি করা হলো নির্দেশিকা।

দেখুন অন্য খবর